Iltalehden haastattelemien suomalaismatkailijoiden mukaan suurin osa turisteista on kaikonnut Sri Lankan kauniilta hiekkarannoilta.

Bentotan hiekkaranta on tyhjentynyt Sri Lankan pommi-iskujen jälkeen. Pekka Ruotsalainen

Suunnattoman onnekas sattuma aiheutti sen, että suomalaispariskunta ei ollut Sri Lankan pääkaupungissa Colombossa pääsiäissunnuntaina, kun lukuista pommit räjähtelivät ympäri kaupunkia surmaten satoja ihmisiä.

Satu Kämäräinen on parhaillaan lomamatkalla Sri Lankassa puolisonsa Pekka Ruotsalaisen kanssa. Pariskunta on viettänyt lomaa pienessä rantakaupunki Bentotassa, noin 80 kilometrin päässä Colombosta.

Kämäräinen ja Ruotsalainen olivat edellisenä iltana suunnitelleet lähtevänsä Colomboon pääsiäiskirkkoon sekä kiertelemään pääkaupungin nähtävyyksiä. Herätyskellon he laittoivat soimaan aamukuudelta.

Kenties matkaväsymys vaikutti siihen, että toisin kävi.

– Aamulla herätyskello soi, mutta jostain syystä kumpikaan meistä ei herännyt. Vasta yhdeksältä heräsimme ja huomasimme, että kello oli soinut jo kolme tuntia, Kämäräinen kertoo puhelimitse Sri Lankasta.

Pariskunta oli siinä vaiheessa jo hyvän aikaa sitten myöhästynyt aamujunastaan, joten he päättivät jättää menemättä Colomboon tuona päivänä.

Vain paria tuntia myöhemmin Kämäräinen ja Ruotsalainen alkoivat yhtäkkiä saada Suomesta hätääntyneitä kyselyitä, ovatko he kunnossa.

Ainakin 290 ihmistä kuoli ja 500 loukkaantui Sri Lankan pommi-iskuissa pääsiäissunnuntaina. EPA/AOP

– Mielenkiintoista oli, että täällä hotellilla ei tiedotettu asiasta missään vaiheessa mitään. Saimme tietoa asiasta lähinnä lukemalla suomalaisia uutissivustoja. Myöhemmin matkanjärjestäjä pyysi kuittausta siitä, että olemme kunnossa, Kämäräinen sanoo.

Myöhemmin pariskunta tarkisti, että heidän uskontokuntansa kirkko olisi sijainnut alle viiden kilometrin päässä Cinnamon Grand Hotelista, johon tehdyssä pommi-iskussa kuoli kymmeniä ihmisiä.

– Kyllähän se järkyttävä ajatus oli, tietoisuus siitä, että olisimme olleet niin lähellä. On pysäyttävää, että maailman pahuus ja terrorismi tulee näin lähelle, Kämäräinen sanoo.

Pariskunta on käynyt läpi ajatusta siitä, että ilman ongelmia herätyskellon kanssa he olisivat hyvin mahdollisesti olleet vaaravyöhykkeellä.

– Me, jotka uskomme korkeampaan voimaan uskomme, että tässä oli suojelusta mukana.

Turistit kaikkosivat

Iskujen jälkeen turvatoimia on kiristetty myös Kämäräisen ja Ruotsalaisen pienemmässä hotellissa Bentotassa. Muun muassa kaikkien saapuvien vieraiden laukut avataan ja tutkitaan tuloaulassa, mikä on Kämäräisen mukaan lisännyt turvallisuudentunnetta.

Pariskuntaa on myös kotiinpaluuta ajatellen tiedotettu siitä, että turvatoimet Colombon lentoasemalla on nyt viritetty tappiin asti.

Kämäräinen ja Ruotsalainen ovat tulleet siihen tulokseen, että heidän asuttamallaan pienellä paikkakunnalla ei todennäköisesti ole vaaraa.

Iskujen uhreja siunattiin suurin hautajaismenoin Sri Lankan pääkaupungissa Colombossa tiistaina. EPA/AOP

– Ei voi sanoa, että tässä olisi ihan turvallinen olo, mutta olemme pohtineet asiaa paljon ja tajunneet, että elämää ei voi elää pelossa, Kämäräinen sanoo.

Pariskunta on päättänyt kaikesta huolimatta nauttia lomamatkastaan, välttämällä suurempia turistikohteita ja suosimalla luontoelämyksiä, kuten snorklaamista ja safarikierroksia.

Paikalliset, joiden kanssa suomalaiset ovat jutelleet, ovat olleet syvästi järkyttyneitä paitsi tapahtuneesta myös siitä, mikä vaikutus iskuilla on Sri Lankan maineelle pidemmällä aikavälillä.

Jo nyt Bentotan kauniit hiekkarannat ovat Kämäräisen mukaan aivan tyhjiä matkailijoista.

– Paikalliset ovat kaiken lisäksi todella ahdistuneita siitä, että tämä haavoittaa maata monella muullakin tapaa. Turismi oli juuri nousussa, ja tämä on ihana maa, mutta tämä varmasti vaikuttaa matkailuun tänne.